text: Konflikt kan ramme Billund Lufthavn
  08 juli 2015 kl. 07.02
  Hvis Ryanair onsdag afviser at forhandle overenskomst, så kan lufthavnen i Billund bliver ramt af en konflikt.
  Et møde mellem Serviceforbundet og flyselskabet Ryanair i dag kan blive afgørende for om lufthavnen i Billund også bliver inddraget i konflikten mellem de to parter. Det skriver Berlingske Nyhedsbureau i dag.
  Til spørgsmålet om hvorvidt konflikten også bliver udvidet til lufthavnene i Billund og Århus, svarer John Dybart, der er formand for Serviceforbundet, at det bliver der taget stilling til efter onsdagens møde, men det er absolut en mulighed.
  Arbejdsretten gav i sidste uge fagbevægelsen grønt lys til at indlede en konflikt med Ryanair, som ikke vil tegne dansk overenskomst med de kabineansattes fagforening.
  En konflikt kan betyde, at det bliver svært at få tanket brændstof, få lastet bagage og hente forplejning til flyene.
  